八月十日宿百丈山慶善院明日遊松風菴謁震禪師
作者：陳師道
朝代：宋

paragraphs: 衾裘夜宿方丈屋，風燈微茫照溪谷。
杖屨朝行百丈山，林風清泠搖佩環。
道人八十更聰明，耳邊猶愛松風聲。
風前飽食松下卧，夢裏光陰等閑過。
世間貴人多白頭，未容白首送林丘。
左足拘攣右臂緩，榮華只得傍人看。
信知佛法有天樂，掃除疾痼何須藥。
山林於我却有因，願言築室爲比鄰。
不辭棄世伴幽獨，猶恐山僧嫌近俗。